Viafier e scursalar

Bravuogn, al pe dal pass da I'Alvra è enconuschent per il pli famus vial da scursalar da l'Europa. L'onn passà èn vegnidas registradas sin quel vial da 5 km lunghezza tranter Preda e Bravuogn quasi 140 000 scursaladas. Rita Uffer è stada a Bravuogn avant I'entschatta da la stagiun.

Keine sportliche Hochleistung – einfach de Plausch - Europas tollste Schlittelbahn: in placat da chartun cun quels pleds pendeva sur mia testa il di ch'jau hai fatg il viadi cun la Viafier retica a Bravuogn: Igl era ils 17 da december e pauca naiv. Il vial da scursalar era anc serrà per mancanza da naiv. Per il suentermezdi era previsa ina sesida da crisa concernent I'avertura dal vial.

Stagiun da record 1990/91
En il biro da cura e traffic m'ha il directur da cura, Ernst Weibel, retschavì en ses biro da schember. Probablamain è el il sulet directur da cura cun ina tala bella stiva sco biro. EI ed er auters exponents dal turissem a Bravuogn èn cuntents, perfin loschs dal vial da scursalar che vala sco il pli famus da l'Europa. Famus n'è betg mo la via dal pass sco vial da scursalar, mabain er il traject da la Retica cun ses tunnels en stortas e ses viaducts imposants. E quel traject cun ina differenza da 400 meters en 16 minutas è vegnì frequentà I'enviern passà 136 709 giadas. Il record dal di è stà 6161 scursaladas. 

Impurtanza per il turissem
II directur da cura e persvadì da l'impurtanza dals scursaladers e da las scursaladras. Sco factur economic, schebain ch'i sa tracta surtut d'in turissem dal di. EI mussa cun satisfacziun a las entradas dal vial da fr. 173 802.80 en il quint final da l'Uniun da traffic per I'onn 1990/91. Trais francs paja mintga scursalader (uffants 1.50) per il vial da 5 km. Bigliets spezials per il traject da la Retica da Bravuogn a Preda inclus I'adiever dal vial custan fr. 8.-, cun abunament da mesa taxa fr. 5.50. Tgi che vul far pliras scursaladas cumpra cun avantatg la carta dal di per fr. 22.-. Davent da las 9.30 fin las 22.15 curseschan (cun excepziun dal glindesdi serrà l'entir di e la sonda l'avant mezdi) mintga di trens spezials da Bravuogn a Preda.

Vial dapi l'onn 1903
Gia l' onn 1903 è vegnì preparà in vial sin la via dal pass da l' Alvra e sin quel è vegnì fatg il sport da bob fin l'onn 1939. Cla Rauch in Bargunsegner d'otgant'onns sa regorda d'avair gudagnà la davosa cursa da bob a quatter sin il vial da Preda a Bravuogn – ca. 5 minutas era il temp da cursa per ils 5 km. Ils giasts vegnivan per gronda part or da l'Engiadina. Als indigens che faschevan part  a las cursas da bob metteva l'hotel Kulm a Preda a disposiziun ils bobs. Pli tard è lura vegnì preparà sin quel traject in vial da scursalar ed ils davos onns èn las frequenzas creschidas ad in crescher.

Problems cun parcadis
Schebain ch'iI Turissem da scursalar è in turissem dal di sche ha el tuttina tscherts avantatgs, damai ch'el engrevgescha strusch l'ambient. Anc na datti er nagins indrizs per far naiv sin il vial da scursalar! E tuttina porta il «boom» da scursaladers problems che stuessan vegnir schliads il proxim temp. In da quels èn ils parcadis a la staziun da Bravuogn e las tualettas publicas a Preda ed a Bravuogn.

Resuns critics
Sin mes viadi da return da Bravuogn hai jau prendì plazza dasper duas dunnas indigenas pli sin ils onns. Jau saja stada a Bravuogn per m'infurmar sur dal vial da scursalar hai jau ditg. «Lura stuevas ir tar mes um, quel as avess ditg tge ch'el pensa da quest <Rummel> - per nus seniors daventa quai in problem, quellas caneras sut las fanestras fin la saira uschè tard», ha ditg ina da las dunnas. Er il conductur è sa participà a la discussiun: «Jau savess scriver entirs romans...I dat flotta glieud, però blers èn nunpussaivels, surtut sch'els vegnan en gruppas e baivan magari sur mesira.»
Sch'i dettia lura blers accidents tar quella glieud  sturna d'alcohol, hai jau dumandà. La dunna m'ha respundì: «Ils sturns d'alcohol èn sco ils vadels bletschs: a quels fai nagut!» «Schain: els na percorschan nagut», ha agiuntà il conductur.